Il- KOMIKS TAS-SIKKINA għandhom ikunu f'idejk dalwaqt, jaħarqu bħall-pastizzi u friski fl-ideat. Dawn għandhom jinżlu għasel lil dawk li qed ifittxu xi ħaġa ġdida fil-ġeneru tal-fantasija. Il-persunaġġi magħżula fl-istejjer huma misluta mir-rakkonti mistħajla ta' dari iżda b'laqta moderna. Tliet snin ilu, fuq mejda waqt belgħa kafè, Bin Għisa u l-Barba Kieli , daru għas-suġġett tal-persunaġġi Maltin fl-istejjer mistħajla u l-leġġendi. Minn hemm baqgħu jikkorrispondu u jqallbu l-kotba u bdew jaqilgħu ħemel ta' karattri u persunaġġi li jbaqbqu bil-fantasija. Hekk twieldet l-idea tal-istrixxikli bil-ġrajja tal-GAWGAW. Minkejja li llum għall-ġenerazzjoni li tielgħa issa, dawn il-persunaġġi huma kważi għal kollox minsijin, il-polz tar-rakkont tagħhom għadu jħabbat bil-ġrajja ta' din l-art u bħal donnhom iridu joħorġu jtiru mill-qabar li tfajnihom fih. Min hu L-GAWGAW, L-IMLEJKA, BEDUD, L-ORS TAL-GANDLORA, IT-TORK TAT-TARAĠ, min huma L-GĦEWIEL, L-UĦUX, L-GĦEFIERET, IX-XJAFEK, min hu IBLIS, IL-ĦARES, IL-ĦAJBU, IS-SAĦĦAR FALZUN u ħafna u ħafna oħrajn? B'libsa moderna u bi stil faqgħa, Bin Għisa u l-Barba jirrakkontaw il-ġrajjiet tal- GAWGAW , raġel li trid seba' għajnejn biex tħares lejh. Dan il-Gawgaw huwa raġel midbul, jiġifieri fih daħal GĦUL u għalhekk għandu l-poteri li jkellem L-EĦIRSA u jara u jifhem it-taħrik tan-natura u ta' madwaru. L-elementi tan-natura li huma bħal allat li jmexxu d-dinja, jissieħbu mal-Gawgaw u mal- MIBDULIN kollha bħalu biex igerrxu L-GĦEFIERET u jwassluh sa fejn L-IMLEJKA , mara jew aħjar alla, li tarmi l-ġmiel. L-avventura tibda f'April li ġej fuq l-ewwel strixxiklu bl-isem ta' FIL-GARIGORI TA' MOĦĦI jew JISBAĦ UKOLL MINGĦAJR SERDUK .